กรุงศรีไม่มีนโยบายปิดสาขา
กรุงศรีเชื่อคนยังไปสาขา เดินหน้าปรับรูปแบบรับความต้องการ ย้ำไม่มีแผนปิด แค่ย้ายทำเลบ้าง
2 พ.ย. 2561

กรุงศรีเชื่อคนยังไปสาขา เดินหน้าปรับรูปแบบรับความต้องการ ย้ำไม่มีแผนปิด แค่ย้ายทำเลบ้าง
นายพงษ์อนันต์ ธณัติไตร ประธานคณะเจ้าหน้าที่ด้านธุรกิจลูกค้ารายย่อยและเครือข่ายการขาย ธนาคารกรุงศรีอยุธยา เปิดเผยว่า ยังคงให้ความสำคัญกับช่องทางสาขาเป็นอย่างมาก และไม่มีแผนที่จะปรับลดสาขาอย่างมีนัยสำคัญ เพราะจากการสำรวจลูกค้ายังต้องการไปสาขา แต่เลือกสาขาที่สะดวก เช่น ในห้างสรรพสินค้า กลยุทธ์ด้านสาขาในระยะต่อไปยังพร้อมเปิดสาขาใหม่ เน้นในห้างสรรพสินค้า พร้อมกับปิดบางสาขาเพื่อย้ายทำเลไปที่เหมาะสม
ทั้งนี้ ได้กำหนดรูปแบบสาขาของธนาคารออกเป็น 4 รูปแบบ คือ สมาร์ท บรานช์ (Smart Branch) สาขารูปแบบใหม่เน้นให้บริการด้วยเครื่องอัตโนมัติ มีพนักงานคอยให้คำปรึกษา สมาร์ท คีออสก์ (Smart Kiosk) สาขารูปแบบใหม่เพื่อให้บริการลูกค้าที่ต้องการทำธุรกรรมด้วยตัวเอง มีพนักงานหมุนเวียนไปแนะนำผลิตภัณฑ์ สาขาร่วมพันธมิตร (Partnership Branch) สาขาพิเศษที่ให้บริการร่วมกับองค์กรอื่น เช่น มหาวิทยาลัย และสาขารูปแบบปกติ (Typical Branch) ซึ่งปัจจุบันมีสัดส่วน 99%
"กลยุทธ์สาขาเราคิดกันเยอะ มีการเซอร์เวย์จนรู้ว่าลูกค้ายังต้องการใช้บริการสาขาอยู่ ก่อนหน้านี้มีเพื่อนธนาคารด้วยกันปิดสาขาไป แต่ปรากฏว่าลูกค้าย้ายไปใช้บริการแบงก์ใกล้เคียง ต้องดูให้ดีว่าการปิดสาขาจะทำให้คนย้ายไปใช้โมบายแบงก์กิ้งหรือย้ายไปแบงก์อื่น" นายพงษ์อนันต์ กล่าว
ล่าสุดเปิดสาขารูปแบบใหม่ กรุงศรี สยาม พารากอน สมาร์ท บรานช์ (Krungsri Siam Paragon Smart Branch) เป็นสาขาต้นแบบเพื่อให้บริการรองรับลูกค้าทุกกลุ่ม มีพื้นที่รองรับ พนักงานให้คำปรึกษา และเครื่องอัตโนมัติทำธุรกรรมได้ด้วยตัวเอง โดยตั้งเป้าขยายสาขารูปแบบดังกล่าวให้ได้ 12 สาขา ภายในปี 2562
ปัจจุบันมีสาขา 662 แห่ง เตรียมเปิดเพิ่มที่ห้างไอคอนสยาม ทำให้สิ้นปีปิดที่ 664 แห่ง และเพิ่มเป็น 666 แห่งในปีหน้า ขณะที่เครื่องเอทีเอ็มปัจจุบันมี 6,615 เครื่อง สิ้นปีเพิ่มเป็น 6,700 เครื่อง และเป็น 6,800 เครื่องปีหน้า
นายพงษ์อนันต์ กล่าวว่า ปริมาณธุรกรรมที่สาขาในภาพรวมลดลง โดยเป็นการลดลงมากจากสาขาตั้งเดี่ยวขณะที่สาขาในห้างทรงตัว ส่งผลให้สัดส่วนการทำธุรกรรมที่สาขาลดลงจาก 16% เหลือ 10% ขณะที่ปริมาณธุรกรรมเอทีเอ็มไม่เปลี่ยนแปลง มีสัดส่วนสูงที่สุด 46% และธุรกรรมโมบายแบงก์กิ้งเติบโตก้าวกระโดด 2.5 เท่า มีสัดส่วนเพิ่มเป็น 44%